
Szentháromság és szentírás-értelmezés…

Órigenész a Peri Arkhón első könyvében ír részletesebben a Szentháromságról. Az előszóban röviden tárgyalja, hogy mely hagyományok egyértelműek az apostoli tanításból, a további felmerülő kérdésekre azok adhatnak választ, akik kiérdemelték a bölcsesség és tudás kegyelmét a Szentlélektől. Világos tanítás a Szentháromságról, hogy Istent teremtett mindent, Jézus Krisztus az Atyától született minden teremtmény előtt, hozzájuk társul dicsőségben és méltóságban a Szentlélek. A Szentlélekről nem tudható biztosan, hogy született vagy nem született, Isten fiának kell-e tekinteni, vagy nem. Ezekre a kérdésekre a Szentírás alapján kell következtetnünk. Az egyház egyértelmű tanítása viszont, hogy a Szentlélek inspirált minden prófétát és apostolt, továbbá azokat, akik Krisztus eljövetelét követően nyerték el az ihletettséget. Az Írások Isten Lelke által íródtak, a szövegeknek a nyilvánvaló értelmén kívül létezik egy, a sokaság számára rejtett értelme is. A törvényekről az egész egyház úgy tartja, hogy szellemi értelmük van. Ami az exegézist illeti, Órigenész a Szentírásnak három olvasatát különbözteti meg, a testit, a lelkit és a szellemit.Az olvasatok egymásra épülnek. Van-e vajon kapcsolat a Szentháromság és a Szentírás hármas értelmezése között? Az Atyának köszönhető a lét, melyet a Szentírás testi értelme segítségével az ember erkölcsösebben élhet. A Fiú a kinyilatkoztatással elhozta a bölcsességet, mely által megérthetjük a Szentírás szimbólumait, azaz lelki értelmét. A Szentlélektől a kiváltságosok megszentelődnek, és felfoghatják a szövegek szellemi értelmét. Előadásomban azt szeretném megvizsgálni, hogy vonható-e párhuzam a két hármas felosztás között.



